钦定古今图书集成/明伦汇编/官常典/第792卷 > 吴柔胜
## 钦定古今图书集成/明伦汇编/官常典/第792卷 > 吴柔胜

按《宋史》本传：“柔胜，字胜之，宣州人。幼听其父讲《伊洛
书》，已知有持敬之学，不妄言笑。长游郡泮，人皆惮其
方严。登淳熙八年进士第，调都昌簿。丞相赵汝愚知
其贤，差嘉兴府学教授，将寘之馆阁，会汝愚去，御史
汤硕劾柔胜尝救荒浙右，擅放田租，为汝愚收人心，
且主朱熹之学，不可为师儒官。自是闲居十馀年。嘉”
定初，主管刑工部架阁文字，迁国子正。柔胜始以朱
熹《四书》与诸生诵习，讲义策问皆以是为先。又于生
徒中得潘时举、吕乔年白于长，擢为职事使，以文行
表率，于是士知趋向，伊、洛之学，晦而复明。迁太学博
士，又迁司农寺丞，出知随州。时再议和好，尤戒开边
隙，旁塞之民，事与北界相涉，不问法轻重皆杀之。郡
民梁皋有马，为北人所盗，追之急，北人以矢拒皋，皋
与其徒亦发二矢。北界以为言，郡下七人于狱，柔胜
至，立破械纵之，具始末报北界而已。收土豪孟宗政、
扈再兴隶帐下，后宗政、再兴皆为名将。筑随州及枣
阳城，招四方亡命得千人，立军曰“忠勇”，廪以总所阙
额，营栅器械悉备。除京西提刑，领州如故。改湖北运
判兼知鄂州。甫至，值岁歉，即乞籴于湖广，大讲荒政，
十五州被灾之民，全活者不可胜计。改知太平州，除
直秘阁，主管亳州明道宫。改直华文阁，除工部郎中，
力辞，除秘阁修撰，依旧宫观以卒。谥“正肃。”二子渊、潜
俱登进士，各有传。